b'\n_START_ARTICLE_\nDunfermlinen palatsi\n_START_SECTION_\nHistoria\n_START_PARAGRAPH_\nVuonna 1303 Edvard I:n englantilaiset sotajoukot tuhosivat luostarin asuinrakennukset, mutta s\xc3\xa4\xc3\xa4stiv\xc3\xa4t sen kirkon. Vuosia vaatineet uudelleenrakennusty\xc3\xb6t aloitettiin pian. Niit\xc3\xa4 avusti kuningas Robert I, joka tuli my\xc3\xb6s haudatuksi Dunfermlineen 1329._NEWLINE_Kun vuodesta 1488 alkaen hallinnut kuningas Jaakko VI rakennutti palatsin uudelleen vuonna 1500, se sijoitettiin luostarikirkon yhteyteen. Palatsi yhdistettiin kiinte\xc3\xa4sti luostarin rakennuksiin holvatun porttikaaren yl\xc3\xa4puolelle rakennetulla porttitalolla, joka on edelleen j\xc3\xa4ljell\xc3\xa4. Sotaisten vuosien j\xc3\xa4lkeen luostarin kehitys jatkui rauhassa, kunnes reformaatio nousi Skotlannissa 1560. Silloin l\xc3\xa4hes 500 vuotta toiminut uskonnollinen yhteis\xc3\xb6 loppui munkkien j\xc3\xa4tt\xc3\xa4ess\xc3\xa4 luostarin._NEWLINE_Dunfermlinen palatsi palveli kuninkaallisena asuntona koko 1500-luvun: Jaakko IV, Jaakko V, kuningatar Maria Stuart ja Jaakko VI viettiv\xc3\xa4t kaikki siell\xc3\xa4 pitki\xc3\xa4 aikoja._NEWLINE_Vuonna 1603 itsen\xc3\xa4inen Skotlannin kuningaskunta muodosti personaaliunionin Englannin kuningaskunnan kanssa ja Skotlannin kuningas Jaakko VI nousi my\xc3\xb6s Englannin kuninkaaksi nimell\xc3\xa4 Jaakko I. Kuninkaan ja h\xc3\xa4nen perheens\xc3\xa4 muutettua Dunfermlinest\xc3\xa4 Lontooseen palatsi menetti suosionsa ja siin\xc3\xa4 asuttiin vain ajoittain. Palatsia korjattiin vuonna 1633 Kaarle I:n kruunajaisia varten, mutta h\xc3\xa4nen vierailunsa synnyinlinnaan j\xc3\xa4i lyhyeksi._NEWLINE_Viimeinen linnaa asuttanut kuningas oli Kaarle II, joka viipyi Dunfermlinessa vuonna 1650 juuri ennen Inverkeithingin eli Pitreavien taistelua. Palatsin viimeiseksi kuninkaalliseksi vieraaksi j\xc3\xa4i Kaarle II vuonna 1651. Pian sen j\xc3\xa4lkeen palatsi hyl\xc3\xa4ttiin Skotlannin jouduttua Oliver Cromwellin puritaanisen hallinnon alle. Palatsi rappeutui ja viimeist\xc3\xa4\xc3\xa4n vuonna 1708 se oli menett\xc3\xa4nyt kattonsa._NEWLINE_Luostarikirkko toimii edelleen kirkkona, vaikkakin alkuper\xc3\xa4isen kirkon raunioituneen it\xc3\xa4p\xc3\xa4\xc3\xa4n paikalle vuonna 1821 rakennetuissa tiloissa.'